Rak n"eo ket ar pipe ar benveg aesañ da zeskiñ, dreist holl dre ma vo ho korf a-bezh o labourat; n'eo ket an aesañ evit pleustriñ kennebeut, kement a drouz ma ra e vo diaes deoc'h soniñ en ho ranndi, ha ma ne sonit ket ne vo ket boaz ho korf, ha ne vo ket gwall blijus evidoc'h. Luziet e c'hell ar c'hentoniñ bezañ, a-stroll dreist-holl, zoken m'eo deuet da vezañ aesoc'h bremañ gant lañchennoù e plastik ha karbon e-plas ar c'horzh, rak ne zigentonont (opala !) ket bep c'hwec'h munutenn ha peder eilenn warn-ugent (kontet 'm eus). Digredus a-walc'h eo an nevezentizoù a vez e bedig ar piping, hag ar c'hementad a deknologiezhoù nevez a vez ijinet er bed a-bezh (evit ar pipe-bands dreist-holl, a zo niverus e bros Skos, Kanada, Aostralia…).